Protiv malarije - genetskim inžinjeringom komaraca
Transgenični komarci, otporni na zarazu plazmodijem malarije, bolje preživljavaju u divljoj populaciji komaraca
Znanstvenici kažu da su korak bliže ka genetskoj promjeni komaraca, kako bi kontrolirali malariju, bolest koja godišnje odnese više od milijun života u zemljama u razvoju. Ljudi obolijevaju od malarije kada ih ubodu komarci, zaraženi parazitom malarije, od kojih je najopasniji plasmodium falciparum. Nezaraženi komarci zaraze se parazitom nakon uboda zaraženih životinja. U supsaharskoj Africi i dijelovima Azije, procjenjuje se da svake godine novih 300 milijuna ljudi bude zaraženo malarijom. Od toga, više od milijun je djece, od kojih mnoga umiru od te bolesti. Godine pokušaja liječenja bolesti antibioticima i lijekovima na bazi kinina rezultirale su otpornošću parazita na lijekove. Znanstvenici stoga pokušavaju iznaći nove načine borbe protiv malarije. Ideja o kojoj se govori već godinama je stvaranje genetski izmijenjenih komaraca, koji bi bili pušteni u malarični okoliš. Takozvani 'transgenični' komarci bili bi otporni na zarazu parazitom plasmodium falciparum. Miješanjem i razmnožavanjem s nativnim komarcima, postupno bi čitava populacija ovih insekata u nekom malaričnom području postala otporna na zarazu parazitom malarije. Marcelo Jacobs-Lorena, s Instituta za istraživanje malarije Sveučilišta Johns Hopkins, u Baltimoreu, kaže da su znanstvenici genetskim inžinjeringom uzgojili komarce koji su otporniji na parazit od divljeg tipa komaraca, te da su ih testirali: "Ono što smo pokazali testiranjem jest da komarac koji nosi ugrađeni gen ima prednost ukoliko ubode zaraženu jedinku." U članku objavljenom u časopisu 'Proceedings of the National Academy of Sciences', Jacobs-Lorena i njegovi kolege izvješćuju da su pustili jednak broj genetski izmijenjenih i divljih komaraca da ubodu miša zaraženog malarijom. Nakon devet generacija, postotak transgeničnih komaraca porastao je sa 50 na 70 posto. Ukoliko i kada znanstvenici budu sposobni uzgojiti dovoljan broj transgeničnih komaraca da bi ozbiljno promijenili širenje malarije, Jacobs-Lorena kaže da znanstvenici moraju osigurati da takvi insekti ne izazovu nepredviđenu štetu: "Moramo biti apsolutno sigurni da genetski izmijenjeni komarac neće izazvati nikakvu štetu u okolišu, niti da bi mogao izazvati nepredviđenu štetu ljudima koje bi ubo. Mislim da smo na putu da to i ostvarimo." Usprkos poteškoćama, Marcelo Jacobs-Lorena je optimističan da će genetski izmijenjeni komarci jednog dana zauzeti ravnopravno mjesto uz ostale metode borbe protiv malarije.